ྟན་ཁྱོད་ཀྱིས་ལེགས་པར་ཟུང་། །སྟོན་པས་གསུངས་པའི་ཚིག་དོན་རྣམས། །རྣ་བས་ཉན་ཅིང་ཡིད་ཀྱིས་ཐོས། །རང་རིག་ཁོང་ནས་མི་འཆར་བར། །སྟོན་པའི་གསུང་ལ་རག་ལས་པས། །ཉན་ཐོས་མིང་གི་ངེས་ཚིག་ཡིན། །སྟོན་པས་གཞན་ལ་མི་ལྟོས་པར། །རང་གི་མཐུ་ཡིས་རང་སངས་རྒྱས། །རང་རྒྱལ་མིང་གི་ངེས་ཚིག་ཡིན། །སྤང་དང་ཡེ་ཤེས་ཐུགས་རྗེ་དང་། །ཕྲིན་ལས་ཕུན་སུམ་ཚོགས་པ་ནི། །དེ་དོན་གཞན་ལ་སྒྲོགས་བྱེད་པ། །བྱང་སེམས་མིང་གི་ངེས་ཚིག་ཡིན། །ཁྲུས་དང་གཙང་སྦྲ་གཙོར་བསྟན་པས། །ཀྲྀ་ཡཱ་ཞེས་སུ་བསྟན་པ་ཡིན། །སྤྱོད་པ་མས་འཛེགས་ལྟ་བ་ཡས། །ཨུ་པའི་མིང་གི་ངེས་ཚིག་ཡིན། །རིགས་བཞིའི་སངས་རྒྱས་སྐུ་རྣམས་ལ། །རང་གི་ལུས་ངག་ཡིད་གསུམ་སྦྱོར། །ཡོ་གའི་མིང་གི་ངེས་ཚིག་ཡིན། །ཏིང་འཛིན་གསུམ་དང་ཐབས་ཤེས་གཙོར་བསྟན་པའི། །དོན་ལ་འཇུག་པ་མ་ཧཱའི་ངེས་ཚིག་ཡིན། །མ་བསྐྱེད་རྫོགས་པའི་དོན་ལ་འཇུག་པའི་ཕྱིར། །རྫོགས་པ་ཨ་ནུའི་མིང་གི་ངེས་ཚིག་ཡིན། །སྣང་ཞིང་སྲིད་པས་བསྡུས་པའི་ཆོས་རྣམས་ཀུན། །ལྷུན་གྲུབ་ཆོས་སྐུར་ཡེ་ནས་རྫོགས་སངས་རྒྱས། །གནས་ལུགས་གཉིས་མེད་ཚུལ་གྱིས་འཇུག་པ་ནི། །རྣལ་འབྱོར་རྫོགས་ཆེན་མིང་གི་ངེས་ཚིག་ཡིན། །ཞེས་སོ། །དབྱེ་ན་ཆུང་འབྲིང་ཆེ་གསུམ་ལ་གསུམ་གསུམ་དུ་དབྱེ་བ་ཐེག་རིམ་དགུ་ལས། སྔ་མ་བརྒྱད་ལ། ལྡེམ་པོའི་ལྟ་བ་འདི་ལྟ་སྟེ། །ཉན་ཐོས་རང་རྒྱལ་སེམས་དཔའ་དང་། །ཀྲི་ཡོག་སྡེ་གསུམ་བསྐྱེད་རྫོགས་གཉིས། །བདེན་པར་ཕྱོགས་རེ་ངོས་བཟུང་ནས། །གཟའ་གཏད་བཅས་པའི་ལྟ་བ་བརྒྱད། །བློ་ཡུལ་གཉིས་ཀྱི་མུར་འཛིན་པས། །རང་རིག་ཡེ་ཤེས་ལ་མ་བཟློས། །དེ་བས་ཕྱིན་ཅི་ལོག་པ་ཡིན། །དོན་ལ་ཉམས་དང་གོལ་བའི་ཕྱིར། །ཞེ་འདོད་བློ་ཡི་ལྟ་བ་ཡིན། །ཞེས་སོགས་ལྟ་བ་བརྒྱད་དང་། དམིགས་གཏད་བཅས་པའི་སྒོམ་པ་བརྒྱད། །རྩོལ་བ་བློ་ཡི་ཡུལ་བཟུང་བས། །རྩོལ་བྲལ་བློ་ལས་གྲོལ་མ་རྟོགས། །དེ་བསྒོམས་མ་ཤེས་འདོད་པ་བསྒོམས། །ཞེས་སོགས་སྒོམ་པ་བརྒྱད་དང་། ཐེག་བརྒྱད་རང་གི་སྤྱོད་པ་བརྒྱད། །སྡུག་བསྔལ་རྩོལ་སྒྲུབ་བཅས་པས་སྤྱོད། །བླང་དོར་མེད་པ་མ་རྟོགས་པས། །ཐུན་མོང་མ་གྱུར་བླང་དོར་སྤྱོད། །ཅེས་སོགས་སྤྱོད་པ་བརྒྱད་དང་། ཐེག་པ་སོ་སོའི་འབྲས་བུ་ནི། །མངོན་དུ་གྱུར་པའི་འབྲས་བུའི་མཆོག །ཉན་ཐོས་དག་གི་འབྲས་བུ་ནི། །ལྟ་སྒོམ་སྤྱོད་པ་མཐར་ཕྱིན་པས། །འབྲས་བུ་ཟུང་བཞི་ཡ་བརྒྱད་སྨིན། །ཞེས་སོགས་འབྲས་བུ་བརྒྱད་བཅས་སོ་སོ་ཕྱེ་སྟེ། རྒྱས་པར་གསུངས་པ་དང་། ཕྱི་མ་ལ། བལྟར་མེད་ལྟ་བའི་དོན་བསྟན་པ། །ཨ་ཏིའི་ལྟ་བ་གཟབ་གཏད་བྲལ། །དངོས་མེད་ཡེ་ཤེས་ཟང་ཐལ་བས། །རང་རིག་ཡེ་ཤེས་ལྷུན་གྱིས་གྲུབ། །དེ་ལས་མ་གཏོགས་གཞན་མེད་པས། །སོ་སོ་རང་རིག་ཡེ་ཤེས་ལ། །ཅིར་སྣང་ཡེ་ཤེས་ཆེན་པོའི་གདངས། །ཡེ་ཉིད་བཅོམ་ལྡན་རྡོ་རྗེ་འཆང་། །ཞེས་སོགས་ཡང་དག་ངེས་པའི་ལྟ་བ་དང་། ངས་བསྟན་གཉིས་མེད་བདེ་ཆེན་ལ། །སྒོམ་དུ་ཡོད་མེད་ཐ་སྙད་རྣམ་པར་དག །ཤེས་རབ་སྟོབས་ཅན་རང་རིག་དོན་རྟོགས་པས། །གཉིས་མེད་བདེ་ཆེན་ངང་དུ་འདུ་འབྲལ་མེད། །མ་བཙལ་བཞག་པས་ངང་ལས་མ་གཡོས་གསལ། །རྒྱུན་ཆད་མེད་པས་ཆུ་བོ་གཱངྒ་བཞིན། །ཞེས་སོགས་དབང་པོ་རབ་འབྲིང་ཐ་གསུམ་གྱི་སྒོམ་ཐབས་དང་། བླང་དོར་མེད་པའི་སྤྱོད་པ་ནི། །སྤྱད་རྒྱུ་མེད་པ་སྤྱོད་པའི་མཆོག །ཆོས་ཉིད་དོན་གྱི་སྤྱོད་པ་ནི། །མཚན་མ་མེད་པས་ནམ་མཁའ་བཞིན། །ཆོས་ཅན་མཚན་མ་མི་ལྟ་བར། །རྣལ་འབྱོར་ཟག་མེད་ཤེས་རབ་ཀྱིས། །དངོས་མེད་ནམ་མཁའ་བཞིན་དུ་སྤྱོད། །ཞེས་སོགས་ཨ་ཏིའི་སྤྱོད་པ་དང་། འབྲས་བུ་ལྟ་བ་མངོན་དུ་གྱུར་པ་སྟེ། །དེ་ཡི་གནས་ལུགས་བསྟན་པ་ནི། །ཆོས་ཉིད་ཕྱི་ནང་མེད་པར་གསལ། །རིག་པ་ཕྱི་ནང་མེད་པར་ཁྱབ། །གཉིས་མེད་ཆོས་སྐུ་རྡོ་རྗེའི་ལུས། །རང་གསལ་འཛིན་མེད་ངང་དུ་གནས། །ཞེས་སོགས་ཡང་དག་དོན་གྱི་འབྲས་བུའི་བར། ལེའུ་དགུས་བསྟན་པ་རྒྱུད་རང་ལས་ཤེས་པར་བྱའོ། །ཐེག་པ་འོག་མ་རྣམས་ལས་གོང་མ་རྣམས་ཁྱད་དུ་འཕགས་ཚུལ་ཡང་། རྒྱུད་དེ་ཉིད་ལས། མ་རྟོགས་ལོག་པར་རྟོགས་ལས་ཉན་ཐོས་ཁྱད་པར་འཕགས། །དེ་ཡང་ཇི་ལྟར་འཕགས་ཞེ་ན། །གང་ཟག་བདག་མེད་རྟོགས་པས་ལྟ་བ་ཁྱད་པར་འཕགས། །དགེ་བཅུ་རང་དོན་ལ་སྤྱད་པས་སྤྱོད་པ་ཁྱད་པར་འཕགས། །བདེན་བཞིའི་སྒོ་ནས་བསྒྲུབས་པས་ཁྱད་པར་འཕགས། །ཟུང་བཞི་ཡ་བརྒྱད་ཐོབ་པས་འབྲས་བུ་ཁྱད་པར་འཕགས། །ཉན་ཐོས་དག་ལས་རང་རྒྱལ་འཕགས་པ་ཡང་། །གཟུགས་ཀྱི་ཕུང་པོ་ཆོས་ཀྱི་ཁམས་དག་ལ། །ཕྱོགས་གཅིག་བདག་མེད་རྟོགས་པས་ལྟ་བ་ཁྱད་པར་འཕགས། །དགེ་བཅུ་རྫུ་འཕྲུལ་སྤྱོད་པས་སྤྱོད་པ་ཁྱད་པར་འཕགས། །དགེ་བའི་བཤེས་གཉེན་མི་བརྟེན་པར། །གོམས་པའི་ཤུགས་ཀྱིས་སྒྲུབས་པས་སྒྲུབ་པ་ཁྱད་པར་འཕགས། །ནེ་ཙོ་བསེ་རུ་ལྟར་གནས་འབྲས་བུ་ཁྱད་པར་འཕགས། །རང་རྒྱལ་དག་ལས་བྱང་སེམས་འཕགས་པ་ཡང་། །བདག་མེད་རྣམ་གཉིས་རྟོགས་པས་ལྟ་བ་འཕགས། །ཚད་མེད་བསྡུ་བཞིའི་དོན་མཛད་སྤྱོད་པར་འཕགས། །ཕ་རོལ་ཕྱིན་བཅུ་བསྒྲུབ་པས་སྒྲུབ་པ་འཕགས། །ཀུན་ཏུ་འོད་ཀྱི་ས་གནོན་འབྲས་བུ་འཕགས། །བྱང་སེམས་དག་ལས་ཀྲི་ཡཱ་བཞིས་འཕགས་ཏེ། །དོན་དམ་སྐྱེ་བ་མེད་པ་རབ་རྟོགས་ཤིང་། །ཀུན་རྫོབ་བདག་དང་ཡེ་ཤེས་སེམས་པའི་ལྷ། །རྗེ་དང་བྲན་དུ་ལྟ་བས་ལྟ་བ་འཕགས། །དག་པ་རྣམ་གསུམ་སྤྱོད་པས་སྤྱོད་པ་འཕགས། །སྒོམ་རྒྱུད་བྱིན་རླབས་བསྒྲུབས་པས་སྒྲུབ་པ་འཕགས། །རིགས་གསུམ་འབྲས་བུ་གནོན་པས་འབྲས་བུ་ཁྱད་པར་འཕགས། །ཀྲྀ་ཡཱ་དག་ལས་ཨུ་པ་འཕགས་པ་ཡང་། །ལྷ་བདག་དཔོན་གཡོག་ལྟ་བས་ལྟ་བ་འཕགས། །མཚན་མ་ཡོད་མེད་སྤྱོད་པས་སྤྱོད་པ་འཕགས། །ཁོ་ན་ཉིད་བཞི་བསྒྲུབས་པས་སྒྲུབ་པ་འཕགས། །རིགས་བཞིའི་གོ་འཕང་ཐོབ་པས་འབྲས་བུ་འཕགས། །ཨུ་པ་དག་ལས་ཡོ་ག་འཕགས་པ་ཡང་། །ཀུན་རྫོབ་ལྷ་དང་གྲོགས་སུ་ལྟ་བས་ལྟ་བ་འཕགས། །ཕྲིན་ལས་རྣམ་བཞི་སྤྱོད་པས་སྤྱོད་པ་འཕགས། །ཕྱག་རྒྱ་རྣམ་བཞི་བསྒྲུབས་པས་སྒྲུབ་པ་འཕགས། །རིགས་བཞི་སངས་རྒྱས་འགྲུབ་པས་འབྲས་བུ་འཕགས། །ཡོ་ག་དག་ལས་མ་ཧཱ་བཞིས་འཕགས་ཏེ། །རང་ལུས་དཀྱིལ་འཁོར་ལྟ་བས་ལྟ་བ་འཕགས། །སྦྱོར་སྒྲོལ་གཉིས་མེད་སྤྱོད་པ་འཕགས། །ཐབས་ཤེས་གཉིས་མེད་བསྒྲུབས་པས་སྒྲུབ་པ་འཕགས། །སྟུག་པོ་བཀོད་པའི་ས་ཐོབ་འབྲས་བུ་འཕགས། །མ་ཧཱ་དག་ལས་ཨ་ནུ་བཞིས་འཕགས་ཏེ། །དབྱིངས་དང་ཡེ་ཤེས་རྟོགས་པས་ལྟ་བ་འཕགས། །དབྱིངས་དང་ཡེ་ཤེས་དག་ལས་སྤྱོད་པ་དང་། །ཡེ་ཤེས་དབྱིངས་ལ་སྤྱོད་པས་སྤྱོད་པ་འཕགས། །ཕུང་པོ་ལྔ་དང་འབྱུང་བ་རྣམ་པ་ལྔ། །རིགས་ལྔ་ཡབ་ཡུམ་བསྒྲུབས་པས་སྒྲུབ་པ་འཕགས། །པདྨ་ཅན་གྱི་ས་ཐོབ་འབྲས་བུ་འཕགས། །ཨ་ནུ་དག་ལས་ཨ་ཏི་བཞིས་འཕགས་ཏེ། །སྣང་སྲིད་ཆོས་སྐུར་སངས་རྒྱས་ལྟ་བ་འཕགས། །ཆོས་སྐུ་འགྲོ་དོན་སྤྱོད་པས་སྤྱོད་པ་འཕགས། །བྱ་རྩོལ་མེད་པར་བསྒྲུབས་པས་སྒྲུབ་པ་འཕགས། །བཅུ་དྲུག་འཁོར་ལོ་ཚོགས་ཆེན་ཡན་ཆད་ནས། །ཉི་ཤུ་རྩ་གཅིག་མན་ཆད་འབྲས་བུ་འཕགས། །ཞེས་སོ། །ཁྱད་པར་གྱི་ཆེ་བ་ཡང་། དེ་ཉིད་ལས། གནས་སྐབས་འགྱུར་བའི་ཆེ་བ་རྣམས། །ཐེག་པ་སོ་སོའི་ཆེ་བ་ཡིན། །མཐར་ཐུག་ཆེ་བ་རྣམ་པ་ལྔ། །ཡེ་ནས་འདུ་འབྲལ་མེད་པ་ཡིན། །ཕུན་སུམ་ཚོགས་པ་རྣམ་པ་ལྔས། །མངོན་པར་སངས་རྒྱས་ཆེ་བ་དང་། །བཞུགས་གནས་དབྱིངས་ཀྱི་མཚན་ཉིད་ལྔས། །ཆོས་དབྱིངས་སངས་རྒྱས་ཆེ་བ་དང་། །བདག་ཉིད་ཆེན་པོ་རང་རྫོགས་ལྔས། །བདག་ཉིད་སངས་རྒྱས་ཆེ་བ་དང་། །གཏན་ལ་འབེབས་པའི་ཐབས་ཆེན་ལྔས། །སངས་རྒྱས་ཡིན་པ་ཆེ་བ་དང་། །དྲི་མེད་རྣམ་དག་མངོན་འཕགས་པས། །ཐམས་ཅད་སངས་རྒྱས་ཆེ་བ་ལྔ། །མཐར་ཐུག་ཆེ་བ་རྣམ་ལྔ་ཡིན། །ཞེས་དེ་དག་གི་དོན་དཀྲོལ་ནས་རྒྱས་པར་གསུངས་པ་དང་། ཨ་ནུ་མན་ཆོད་ཡིད་དཔྱོད་དང་འདྲེས་པས་གོལ་སར་བསྟན་ནས། ཨ་ཏི་རང་བྱུང་གི་ཡེ་ཤེས་ལ་གོལ་སྒྲིབ་སོགས་མེད་པར་བསྟན་པ་ཡང་། རྫོགས་ཆེན་ཐིག་ལེ་ཉག་གཅིག་ལ། །གོལ་དང་མ་གོལ་གཉིས་སུ་མེད། །གོལ་ས་རང་བཞིན་རྣམ་པར་དག །ཀུན་བྲལ་ཉག་གཅིག་ཅིར་མ་སྤངས། །ཨ་ཏིའི་ལྟ་སྒོམ་སྤྱོད་པ་དང་། །འབྲས་བུ་ཡེ་ནས་གཉིས་མེད་པས། །གཉིས་སུ་སྣང་བའི་གོལ་སྒྲིབ་མེད། །ལྟ་སྒོམ་སྤྱོད་པ་འབྲས་བུ་བཞི། །ཡེ་ནས་རང་བྱུང་ཡེ་ཤེས་པས། །རྒྱུ་རྐྱེན་འདུས་པའི་གོལ་སྒྲིབ་མེད། །རྫོགས་ཆེན་ལྟ་བ་བསྒོམ་པ་དང་། །སྤྱོད་པ་འབྲས་བུ་ལྷུན་གྲུབ་པས། །སྒོམ་སྒྲུབ་རེ་དོགས་རྩོལ་བ་ཡིན། །གོལ་ས་སྒྲིབ་པ་རྣམ་པར་དག །ང་ཡི་གོང་ན་གཞན་མེད་པས། །སྒྲིབ་མེད་གསལ་བའི་ཡེ་ཤེས་ཡིན། །ཐེག་བརྒྱད་འོག་མ་སྣང་བ་ཡང་། །ང་ཡི་ཐུགས་རྗེའི་མཛད་སྤྱོད་ཡིན། །དབྱེར་མེད་ཤེས་རབ་རང་ལ་གནས། །མ་འདྲེས་རྫོགས་པའི་ཡེ་ཤེས་པས། །ལྷུང་བའི་གོལ་ས་རྣམ་པར་དག །དབྱེར་མེད་ཤེས་རབ་རང་གསལ་ལ། །གོལ་སྒྲིབ་གཉིས་སུ་འབྱེད་མེད་གསལ། །ཞེས་དང་། མཚོན་ཚིག་སོགས་རྒྱས་པར་གསུངས་ཤིང་། གཞན་ཡང་རྫོགས་ཆེན་གྱི་རྒྱུད་རྣམས་དང་། མདོ་དགོངས་འདུས་སོགས་སྔ་འགྱུར་གྱི་རྒྱུད་གཞུང་རྣམས་དང་། དེ་དག་གི་གསལ་བྱེད། ཀཿདམ་པ་རིན་པོ་ཆེས་མཛད་པའི་ཐེག་དགུའི་སྤྱི་ཆིངས་དང་། དེའི་འགྲེལ་བ་མཁས་གྲུབ་ཡེ་ཤེས་རྒྱ་མཚོས་མཛད་པ་སོགས་མང་དུ་བཞུགས་པ་དེ་དག་འདིར་བསྡུ་མ་ལོང་བས་དེ་དང་དེར་གཟིགས་པར་མཛོད་ཅིག །སླར་སྨྲས་པ། བཀྲ་ཤིས་ཡོན་ཏན་བྱེ་བའི་དཔལ་གྱིས་མངོན་འཕགས་ཐུབ་དབང་ལྷ་ཡི་ལྷའི། །དཔལ་གྱི་མགུལ་ལས་ལེགས་འོང་ཟབ་དང་རྒྱ་ཆེའི་ཆོས་མཆོག་ནོར་བུའི་སྒྲོམ། །ཚང་ལ་མ་ནོར་སྔ་འགྱུར་རིག་འཛིན་བརྒྱུད་པའི་ཞལ་གྱི་ལུང་བཟང་པོ། །དེང་ཡང་མ་ཉམས་སྤྱོད་ཡོད་ཨེ་མ་སྔོན་གོམས་དགེ་བའི་དཔལ་ལས་སོ། །མཁྱེན་བརྩེའི་སྤྲིན་བཟང་ལས་ཐོན་འཕགས་ལམ་ཡན་ལག་བརྒྱད་ལྡན་བདུད་རྩའི་ཆར། །གནས་སྐབས་གདུལ་བྱའི་སྣོད་ཀྱི་དབྱེ་བས་དམན་འབྲིང་མཆོག་ཚུལ་ཅིར་སྣང་ཡང་། །མཐར་ཐུག་འོད་གསལ་སྙིང་པོའི་ཀློང་དུ་རོ་མཉམ་ཆུ་བྲན་རྒྱ་མཚོར་བཞིན། །མཐར་ཐུག་ཐེག་གཅིག་འབྲས་བུའི་ཚུལ་ལ་ངེས་དོན་མདོ་རྒྱུད་དགོངས་པ་མཐུན། །ལྷ་མིའི་ཐེག་པའི་ས་གཞི་ལ་བརྟེན་མཚན་ཉིད་སྡེ་གསུམ་གསེར་རིའི་སྐོར། །རྒྱུད་སྡེ་བཞི་ཡི་བང་རིམ་ལེགས་མཛེས་བསྐྱེད་རྫོགས་ཉི་ཟླའི་རྣ་ཆ་ཅན། །འོད་གསལ་རྡོ་རྗེ་སྙིང་པོའི་ལྷུན་པོ་སྲིད་ཞིའི་བླ་ན་མངོན་འཕགས་པ། །བརྒྱུད་གསུམ་བླ་མ་རིག་འཛིན་ལྷ་དབང་བྱེ་བས་ཉེ་བར་བརྟེན་བྱར་གྱུར། །དེ་སླད་བདག་བློ་དམན་ཡང་ཚུལ་འདིར་གཅིག་ཏུ་གུས་པས་ཉེར་ལེན་གྱིས། །ཟླ་བྲལ་མཁས་གྲུབ་དུ་མའི་གསུངས་ལས་ཅུང་ཟད་འདི་རུ་བསྡུ་བར་བྱས། །ལེགས་བཤད་གསར་དུ་སྤྲོ་བའི་ནུས་པ་བདག་ལྟའི་སྐལ་བར་གྱུར་མིན་ཡང་། །དམ་པའི་གསུངས་ལ་རང་བཟོས་བཅོས་ཤིང་བསླད་པའི་དྲི་མ་མེད་སྙམ་བགྱིད། །འོན་ཀྱང་སྐྱེས་ཐོབ་སྦྱོང་བརྩོན་དམན་དང་བརྗེད་ངས་བག་མེད་གྱུར་སོགས་ཀྱིས། །ནོངས་པར་གྱུར་ན་སྙིང་ནས་བཤགས་བགྱི་འཕགས་པ་རྣམས་ཀྱིས་ཚངས་པར་རྩོལ། །ལྷག་བསམ་མཐུ་དང་ཅུང་ཟད་ངལ་བ་བགྱིས་ལས་བསོད་ནམས་གང་ཐོབ་པ། །དེ་ཡང་བདག་གཞན་སྐྱེ་ཀུན་ཡང་དག་ལམ་གྱི་སྣང་བ་ཐོབ་ཕྱིར་བསྔོ། །རྨད་བྱུང་འཁོར་ལོ་བཞི་ཡི་བ་དན་ལེགས་མཛེས་དལ་འབྱོར་གྲུ་བོ་མཆོག །ཡང་དག་ལམ་གྱི་དེད་དཔོན་གྱིས་བསྐུལ་ཐེག་མཆོག་ནོར་བུའི་གླིང་བགྲོད་ནས། །ཟབ་དང་རྒྱ་ཆེའི་འབྱོར་བས་བརྒྱན་བྱས་གཞན་འཕན་ལྷག་བསམ་བརྩོན་པའི་མཐུས། །མ་ལུས་འགྲོ་ལ་ཆོས་མཆོག་འདོད་དགུའི་ཆར་ཆེན་རྟག་པར་འབེབས་བྱེད་ཤོག །སྲིད་ཞིའི་ཕུན་ཚོགས་ཀུན་གྱི་འབྱུང་གནས་རིས་བྲལ་ཐུབ་བསྟན་བ་དན་རྩེར། །གྲོལ་བ་དྲུག་ལྡན་སྔ་འགྱུར་བསྟན་མཆོག་དགོས་འབྱུང་ནོར་བུའི་ཏོག་འབར་བས། །བསྟན་ལ་འཚེ་བྱེད་ལྷ་མིན་ཀླ་ཀློ་གདུག་པའི་གཡུལ་ལས་རྣམ་རྒྱལ་ཞིང་། །ཆོས་ལྟར་བཅོས་པའི་མུན་སྤྲུལ་ཀུན་ཞི་བཀྲ་ཤིས་བདེ་ལེགས་འཕེལ་གྱུར་ཅིག །ཅེས་པའང་རང་ཉིད་ཀྱི་དྲན་པའི་གསོས་ཙམ་དུ་སྔར་བྲིས་པ་ལས་ཅུང་ཟད་རྒྱས་པར་ཕྱེས་ཏེ། གདོད་མའི་མགོན་པོ་དང་ཞབས་མི་གཉིས་པ་རྫོགས་ཆེན་རབ་འབྱམས་ལྔ་པའི་ཞབས་རྡུལ་ལ་སྤྱི་བོས་རེག་པའི་རིག་འཛིན་གྱི་བཙུན་པ་རྡོ་རྗེ་ཐུགས་མཆོག་རྩལ་ལམ་མིང་གཞན་འཇམ་དབྱངས་བློ་གྲོས་རྒྱ་མཚོར་འབོད་པས། རང་ལོ་ཞེ་དྲུག་པ་མེ་འབྲུག་ས་ག་ཟླ་བའི་ཚེས་བཅུ་ཉི་མ་མེ་བཞིའི་འགྲུ་སྦྱོར་གྱི་སྔ་ཆར། རང་གནས་དཔལ་ཞེ་ཆེན་བསྟན་གཉིས་དར་རྒྱས་གླིང་གི་དབེན་སྤྱི་ལ་བཀྲ་ཤིས་འཆི་མེད་འོད་སྣང་དུ་གྲུབ་པར་བགྱིས་པ་ལས། ཡི་གེ་གཉིས་པར་སྤེལ་བ་པོ་ནི་སྡོམ་བརྩོན་སྡེ་སྣོད་སྨྲ་བ་ཚུལ་ཁྲིམས་རྣམ་དག་གིས་མཛད་པ་སྟེ། འདིས་ཀྱང་བསྟན་པ་རིན་པོ་ཆེ་ཡུན་དུ་གནས་པའི་རྒྱུར་གྱུར་ཅིག ། སརྦ་ཐཱ་མངྒ་ལམ་བྷ་ཝ་ཏུ། །དགེའོ།། །།